Yusak Uniplaita, e lego mogolo wa kua Jakarta, o re: “Pele re ka thoma go nea bohlatse mafelong a batho bohle, phuthego ya gabo rena e be e kgopela dimakasine tše 1 200 ka kgwedi. Ka morago ga dikgwedi tše tshela, re be re kgopela dimakasine tše 6 000 ka kgwedi. Gona bjale re kgopela dimakasine tše 8 000 ka kgwedi. Le gona re sepediša dipuku tše dintši le diporoutšha.” Kua Medan, ka Leboa la Sumatra, sehlopha se senyenyane sa babulamadibogo se ile sa bea diteroli tša go nea bohlatse mafelong a mararo. Kgweding ya mathomo, ba ile ba sepediša dipuku tše 115 le dimakasine tše e ka bago tše 1 800. Ka morago ga dikgwedi tše pedi, babulamadibogo ba e ka bago ba 60 mafelong a šupago ba ile ba sepediša dipuku tša ka godimo ga tše 1 200 le dimakasine tše 12 400. Moromiwa yo a bitšwago Jesse Clark o re: “Bana babo rena ba thabela mekgwa ye e mefsa ya go bolela ditaba tše dibotse e bile e bontšha gore go sa na le batho bao ba ka amogelago therešo Indonesia. Re ka se tsoge ra tlogela go diriša mokgwa wo wa go nea bohlatse mafelong a batho bohle!”